google/wiki40b huggingface dataset:
Beta Taurīdas

Beta Taurīdas ir ikgadēja meteoru plūsma. Tā ir aktīva no 5. jūnija līdz 18. jūlijam. Maksimums tiek sasniegts ap 29. jūniju, kad stundas laikā ar radaru var novērot ap 25 meteoriem. Pirms vairākiem tūkstošiem gadu plūsma atdalījusies no Taurīdām.
Ausma Ziedone-Kantāne

Biogrāfija

Dzimusi 1941. gada 10. novembrī Rīgā strādnieku ģimenē. 1960. gadā pabeigusi Rīgas 1. vidusskolu. 1963. gadā beigusi Jāzepa Vītola Latvijas Mūzikas akadēmijas Teātra fakultāti un uzsākusi darbu Dailes teātrī. Filmējusies kinolomās Rīgas kinostudijā.
1976. gadā Latvijas PSR Nopelniem bagātās skatuves mākslinieces goda nosaukumu, bet 1990. gadā — Latvijas PSR Tautas skatuves mākslinieces goda nosaukumu. 2017. gada 18. novembrī apbalvota ar Triju Zvaigžņu ordeņa 3. šķiru.
Ausma Kantāne-Ziedone bija precējusies ar dzejnieku Imantu Ziedoni.
Datorredze

Datorredze ir starpdisciplināra zinātnes joma, kurā tiek aplūkots, kā var izveidot datoru, lai iegūtu augsta līmeņa izpratni no digitāliem attēliem vai video. No inženierijas viedokļa datorredze tiecas automatizēt to, kā redz cilvēka acs. Saprotamākiem vārdiem sakot, datorredze ir tehnoloģija, kas ļauj interpretēt un saprast attēlā redzamo. 
Datorredze ir trīsdimensiju telpas attēlojums attēlā, izmantojot matemātiskus paņēmienus. Proti - tiek izmantoti matemātiski algoritmi, lai atdalītu kādu objektu no attēla. Ar šo matemātisko algoritmu palīdzību tiek rekonstruēta telpa no attēla atpakaļ 3D telpā. Lai to veiktu, nepieciešams atsaukties uz visiem faktoriem: objekts, apgaismojums, attēlu veidojošās tehnoloģijas īpatnības.

Mākslīgais intelekts

Mākslīgā intelekta jomas ir saistītas ar autonomu sistēmu plānošanu, lai datorsistēmas spētu pārvietoties telpā. Lai datorsistēma spētu pārvietoties telpā, tai nepieciešama detalizēta informācija par objektiem, kas tajā atrodas. Informāciju par šo vidi var nodrošināt ar datorredzes sistēmu, kas darbojas kā redzes sensors un sniedz augsta līmeņa informāciju par vidi un pašu datorsistēmu/robotu.
Mākslīgajam intelektam un datorredzei ir tāds kopīgs termins kā rakstu atpazīšanas un mācīšanās metodes. Līdz ar to datorredze reizēm tiek uzskatīta par daļu no mākslīgā intelekta, kā arī daļu no datorzinātnes jomas kopumā.

Cietvielu fizika

Cietvielu fizika ir vēl viena joma, kas ir cieši saistīta ar datorredzi, jo lielākā daļa datorredzes sistēmu balstās uz attēlu sensoriem, kas atklāj elektromagnētisko starojumu, kas parasti ir redzamās vai infrasarkanās gaismas veidolā. Sensori tiek konstruēti, izmantojot kvantu fiziku. Process, kurā gaisma mijiedarbojas ar virsmām, tiek izskaidrota, izmantojot fiziku. Fizika izskaidro optikas uzvedību, kas ir galvenā daļa vairumam attēlveidošanas sistēmu. Izsmalcināti attēlu sensori pieprasa arī kvantu fiziku, lai nodrošinātu pilnīgu priekšstatu par attēla veidošanas procesu.
Atoms

Atoms (sengrieķu: ἄτομος, atomos — ‘nedalāms’) ir vielas pamatvienība, kuru pamatā veido atoma kodols, un tam savukārt apkārt riņķo negatīvi uzlādēts elektronu mākonis. Atoma kodols sastāv no pozitīvi lādētu protonu un elektriski neitrālu neitronu sajaukuma (izņemot protiju, kurš ir vienīgais stabilais izotops, kuram kodolā nav neitronu). Atoma elektronus pie kodola piesaista elektromagnētiskais spēks. Tāpat atomi vai atomu grupas var savstarpēji saistīties kopā, veidojot molekulas. Atomi, saturot vienādu skaitu protonus un elektronus, ir elektriski neitrāli, bet ja šis skaits nav vienāds, tad veidojas pozitīvi vai negatīvi lādēts jons. Atomi tiek klasificēti pēc protonu un neitronu skaita tā kodolā: protonu skaits nosaka ķīmisko elementu, bet neitronu skaits nosaka elementa izotopu. Atoms ir mazākā vielas sastāvdaļa, kas saglabā vielas ķīmiskās īpašības.
Alekss Galčeņuks

Spēlētāja karjera

2010. gadā hokejists pievienojās Ontārio hokeja līgas kluba Sarnijas "Sting" rindām, savu pirmo OHL sezonu noslēdzot līgas rezultatīvāko spēlētāju divdesmitniekā. 2011.—12. gada sezonas ievadā Galčeņuks guva smagu traumu, kuras dēļ sezonas gaitā aizvadīja vien astoņas spēles.
2012. gada NHL draftā Galčeņuku ar kopējo trešo numuru izvēlējās Monreālas "Canadiens".
2012.—13. gada NHL sezonas lokauta laikā turpināja spēlēt "Sting" rindās, taču NHL sezonai sākoties Galčeņuks 48 spēles aizvadīja jau Monreālas "Canadiens" rindās.
2019. gadā tika aizmainīts uz Pitsburgas "Penguins"
ASV hokeja izlases rindās izcīnījis bronzas medaļas 2013. gada Pasaules čempionātā. Izšķirošajās bronzas medaļas spēlē pret Somiju tieši Galčeņuks bija tas, kurš pēcspēles metienu sērijā guva uzvaru nesošos vārtus.
2010. gada ziemas olimpiskās spēles (11. diena)

Vankūveras Olimpisko spēļu vienpadsmitajā dienā (22. februārī) sacīkstes norisinājās 6 disciplīnās un tika izcīnīti 4 medaļu komplekti.
Saulriets Monmažūrā

Vēsture

1890. gadā glezna parādījās viņa brāļa, mākslas tirgoņa, Teo van Goga kolekcijas inventāra sarakstā. To pārdeva 1901. gadā, bet pēc tam nav bijis atrodams neviens ieraksts par tā īpašumtiesībām vai izcelsmi. Glezna šķietami kļuva zudusi.
1908. gadā Norvēģijas rūpnieks Kristians Nikolajs Mustads, uzskatot to par van Goga darbu, iegādājās to un izstādīja to savās mājās. Saskaņā ar Mustadu ģimenes pausto, Francijas vēstnieks Zviedrijā, viesojoties viņu mājās, paziņoja, ka tas, iespējams, nav van Goga darbs. Tobrīd Mustads to noņēma no sienas un glezna palika Mustada mājas bēniņos līdz viņa nāvei 1970. gadā, līdz parādījās viņa mantojuma sarakstā.

Atsauksmes

Van Goga pētnieks Martins Beilijs izcēla "Saulrietu Monmažūrā" kā lielu papildinājumu van Goga devumam.
Maksimiliāns I Hābsburgs (Meksika)

Dzīvesgājums

Dzimis Vīnē. Nākamā Austroungārijas imperatora Franča Jozefa I jaunākais brālis. 1854. gadā kļuva par Austrijas kara flotes komandieri. No 1857. līdz 1859. gadam — Lombardijas-Venēcijas vicekaralis. Maksimiliāna politika bija visai  liberāla, tāpēc imperators Francis Jozefs I atcēla viņu no amata. Īsi pēc tam Austrija zaudēja lielu daļu no tās īpašumiem Itālijā, bet Maksimiliāns apmetās Miramares pilī pie Triestes.
1863. gadā Maksimiliāns piekrita kļūt par Meksikas imperatoru. Viņu atbalstīja Meksikas monarhisti un Francijas Otrās impērijas imperators Napoleons III, kura karaspēks bija izvērsis Francijas intervenci Meksikā. 1864. gada 21. maijā jaunais imperators no Triestes ieradās Meksikā. Republikāņi Benito Huaresa vadībā neatzina imperatora varu. Republikāņus atbalstīja arī ASV, sevišķi pēc pilsoņu kara beigām. Pretēji saviem atbalstītājiem, Maksimiliāns I ieviesa valstī vairākas liberālas reformas. 1866. gadā franču karaspēks pameta Meksiku, tomēr imperators atteicās dezertēt. 1867. gada 16. maijā Maksimiliānu I sagūstīja republikāņi, un 19. jūnijā viņš tika sodīts ar nāvi.
Domātājs

"Domātājs" (franču: Le Penseur) ir franču tēlnieka Ogista Rodēna skulptūra, kas attēlo kailu vīrieti dziļās pārdomās. Tā izgatavota no bronzas un novietota uz marmora pjedestāla.
Rodēns kopumā izgatavoja 28 šādas lielformāta skulptūras, kas atrodas dažādos pasaules muzejos. Turklāt viņš izgatavoja vairākus dažāda izmēra modeļus. Bez Rodēna dzīves laikā radītajiem darbiem, pastāv arī vairāki vēlāki atlējumi, kas netiek uzskatīti par oriģināldarbiem. Skulptūrā ir attēlots kails vīrietis, kuru nodarbina kāda iekšēja cīņa. Darba oriģinālnosaukums bija "Dzejnieks" (Le Poète), par "Domātāju" to nosauca metāllējēji, kas ievēroja skulptūras līdzību ar tā nosauktu Mikelandželo darbu. Tā sākotnēji bija iecerēta kā daļa no "Elles vārtu" skulptūru grupas, kas tika pasūtīta kā ieejas portāls tā arī neuzceltajam Musée des Arts Décoratifs muzejam. Šajā skulptūru grupā attēloti motīvi no Dantes Aligjēri darba "Dievišķā komēdija" pirmās daļas. Arī vairākas citas šī darba detaļas tika izgatavotas kā atsevišķas skulptūras.
Keep smiling

Sižets

Četri draugi savu brīvo laiku pavada Latvijas pļavās un mežos, kur meklē bezvēsts pazudušos karavīrus, kuri krituši Otrajā pasaules karā. Stāsts risinās otrā Irākas kara sākumā.
Citrakonskābe

Iegūšana

Citrakonskābes anhidrīds kopā ar itakonskābes anhidrīdu veidojas, karsējot citronskābi. Kā starpprodukts rodas akonītskābe.
Inese Pabērza

Dzīvesgājums

Dzimusi un augusi Rīgā. 1971. gadā kļuva par grupas "Menuets" solisti, 1972. gadā uzstājās festivālā "Liepājas dzintars". Bieži dziedāja duetā ar Adrianu Kukuvasu. Studēja Latvijas Konservatorijas teātra fakultātē pie Māras Ķimeles, pēc studiju beigām 1978. gadā sāka strādāt Valmieras teātrī.

Lomas

Filmējusies "Fotogrāfija ar sievieti un mežakuili", "Man patīk, ka meitene skumst", "Svešs gadījums" un "Aveņu vīns".
Dzeltenā beka

Augšanas apstākļi

Mikorizas sēne. Aug vasarā un rudenī, lapu un jauktu koku mežos, mikorizu veido ar ozoliem, arī ar priedēm.

Barības vērtība

Ēdama tikai pēc novārīšanas, daži avoti uzskata par neēdamu.
Traķi

Vēsture

Dižkunigaiša Ģedimina valdīšanas laikā no 1323. gada kā Lietuvas galvaspilsēta tika veidota Viļņa, tomēr viņš mēdza uzturēties savā Traķu pilī, kur tagad 3 kilometrus uz austrumiem no Traķiem atrodas Senie Traķi (Senieji Trakai). Pirmo reizi rakstos tie pieminēta 1337. gada hronikā kā Traķu kunigaitijas centrs, kurā no 1341. līdz 1382. gadam valdīja Ģedimina dēls Ķēstutis, bet Viļņas pilī līdz 1345. gadam kopā ar savu māti Jevnu valdīja viņa brālis Jaunutis. Traķos ap 1350. gadu piedzima nākamais Lietuvas valdnieks Vītauts Dižais. 
Sakarā ar nepieciešamību pēc stiprākiem nocietinājumiem Ķēstutis 1350.–1377. gadā uzbūvēja jaunu pili zemes šaurumā starp Galves un Lukas ezeriem, bet pēc viena no Vācu ordeņa uzbrukumiem līdz 1377. gadam būvēja arī otru pili uz Galves ezera salas. Salas pils būvi pēc Ķēstuta nāves pabeidza tikai viņa dēls Vītauts, kas no 1392. gada pārsvarā uzturējās Traķos, kas šajā kļuva par Lietuvas faktisko galvaspilsētu. 
1409. gadā Traķiem piešķīra pilsētas tiesības un 1413. gadā tā kļuva par Traķu vaivadijas centru. 1413.-1414. gada ziemā Žilbērs de Lanuā rakstīja, ka "Traķos (Trancquenne) ir divas pilis, no kurām viena ļoti veca, visa taisīta no koka un pīta žoga, kas apklāts velēnām. Šī vecā pils atrodas kāda ezera vienā krastā, bet ar savu otru pusi tā vēršas klajā laukā. Otra pils atrodas cita ezera vidū, lielgabala šāviena atstatumā no vecās pils. Šī otrā pils ir pilnīgi jauna, taisīta no ķieģeļiem, pēc franču parauga."
Vēlāk Lietuvas politiskais centrs atkal pārvietojās uz Viļņu, bet karalis Kazimirs IV Traķus izmantoja kā savu rezidenci vēl 1477. gadā. Viņa dēls karalis Sigismunds (valdīja 1506-1548) ezerpilī izveidoja savu vasaras rezidenci.
Krievu karaspēks nopostīja abas pilis krievu-poļu karā 1655. gadā un pēc tam tās pakāpeniski pārvērtās drupās. No 1929. līdz 1939. gadam pēc Polijas valdības rīkojuma tās pakļautībā tobrīd esošajā Traķu pilī (Viļņas apgabals starp pasaules kariem bija Polijas sastāvā) notika atjaunošanas darbi, kas tika pārtraukti pēc PSRS okupācijas. Tomēr vēlāk darbi turpinājās un ezerpils galvenā torņa atjaunošana tika pabeigta 1961. gadā, tomēr tad būvdarbus apturēja sakarā ar pārmetumiem par "Lietuvas feodālās pagātnes slavināšanu". Rekonstrukcijas darbus pilnībā pabeidza jau pēc Lietuvas neatkarības atjaunošanas 1990. gadā.
Kvintets

Kvintets (latīņu: quintus - piektais) ir piecu izpildītāju ansamblis vai arī muzikāls skaņdarbs pieciem izpildītājiem.
Akadēmiskajā mūzikā īpaši mēdz izšķirt stīgu kvintetu, klavieru kvintetu (stīgu kvartets + klavieres) un klasisko pūtēju kvintetu (flauta, oboja, klarnete, fagots, mežrags). Džeza mūzikā bieži sastopams džeza kvintets.
Ņasviža

Vēsture

Rakstos pirmoreiz minēta 1446. gadā. Atradās Lietuvas lielkņazistē. Pilsēta strauji attīstījās no 1533. gada, kad kļuva par Radzivilu dzimtas rezidences pilsētu (līdz pat 1813. gadam), un kļuva par ievērojamu reformācijas un kultūras centru. 1562. gadā šeit nodibināja tiprogrāfiju, kurā nodrukāja pirmās grāmatas baltkrievu valodā. Pilsētā dibināta arī pirmā teātra trupa Baltkrievijas teritorijā. 1584. gadā tika sākta Ņasvižas pils celtniecība. 18. gadsimtā pilsētā darbojās Radzivilu galma mūzikas kapella, Eiropā lielākā baleta trupa, kadetu korpuss un flotes virsnieku skola.
Pilsēta pievienota Krievijas impērijai pēc Polijas Otrās dalīšanas 1793. gadā. No 1918. līdz 1939. gadam - Polijas sastāvā. Pievienota PSRS Molotova-Ribentropa pakta rezultātā pēc Polijas kampaņas. Otrā pasaules kara laikā no 1941. līdz 1944. gadam pilsēta atradās vācu okupācijā. Kopš 1991. gada neatkarīgās Baltkrievijas sastāvā.

Cilvēki

Ņasviža ir poļu politiķa Pjotra Jaroseviča (Piotr Jaroszewicz, 1909-1992), Lietuvas dižkunigaitijas augstmaņu Nikolaja Radvila Rudā un Nikolaja Radvila Melnā dzimtā pilsēta.

Tūrisms

Ņasviža ir ievērojams tūrisma centrs. Šeit atrodas Radzivilu dzimtas rezidence Ņasvižas pils komplekss, kas iekļauts UNESCO Pasaules mantojuma sarakstā. Arī pilsētas centra vēsturiskā apbūve ir arhitektūras piemineklis. Agrā baroka Ņasvižas Dieva Ķermeņa baznīca ir Radzivilu dzimtas atdusas vieta, kā arī pirmā baroka un pirmā jezuītu baznīca Žečpospoļitas valstī.
Aleksandrs Vlasovs

Klubu karjera

2007. gadā A. Vlasovs, spēlējot "Liepājas Metalurga" dublieru komandas sastāvā, kļuva par LMT Virslīgas dublieru čempionāta uzvarētāju. Nākamajā sezonā viņš tika uzaicināts uz LMT Virslīgā debitējošo FK Vindava. Šo divu sezonu garumā, dublieru čempionātos kopumā viņš guva 11 vārtus.
Pēc "Vindavas" atteikšanās no spēlēšanās Virslīgā 2009. gadā, viņš pārgāja uz Rēzeknes SK Blāzma, kur nospēlēja sezonas pirmo pusi. Tā gada vasaras transfēru periodā pārgāja uz Skonto FC, kura sastāvā debitēja spēlē pret "Liepājas Metalurgu". Bet sezonas izskaņā viņš tika iekļauts sezonas spēlētāju izlasē kā otrais vārtsargs aiz Viktora Spoles.
2010. gada martā no "Skonto" pārgāja uz FK Ventspils.
2012. gada augustā Vlasovs lauza līgumu ar FK Ventspils un pārgāja uz Jūrmalas "Spartaku".
2013. gada janvārī pievienojās FK Jelgava.
Jak-42

Vēsture

Lidaparāta izstrāde sākta 1970. gadu vidū, kad PSRS valsts aviokompānijai radās nepieciešamība pēc jaunas vidēja darbības rādiusa pasažieru lidmašīnas, lai nomainītu novecojušos Il-18 un Tu-134 modeļus. Ar izstrādi nodarbojās Aleksandra Jakovļeva eksperimentālais konstruktoru birojs. Par pamatu tika izvēlēts 1966. gadā izstrādātais vietējām aviolīnijām paredzētais Jak-40.
Lidmašīna veidota ar pusmonokoka fizelāžu ar zem tās novietotiem spārniem, trim divkontūru turboreaktīvajiem dzinējiem, bultveida spārniem un T veida asti. Pirmais prototips tika uzbūvēts Jakovļeva prototipu rūpnīcā (agrākā rūpnīca Nr. 115) un izmēģinājuma lidojums notika 1975. gada 7. martā. Ekspluatācijā pirmais lidaparāts tika nodots 1980. gadā. 1982. gada 28. jūnijā katastrofā cieta reisa Ļeņingrada—Kijeva lidaparāts ar borta numuru СССР-42529, kas 10 000 m augstumā zaudēja vadāmību dēļ mehānisma materiālu noguruma. Pēc katastrofas Jak-42 ražošana tika pārtraukta un līdz 1985. gadam tos neekspluatēja.
1988. gadā tika atsākta jaunās modifikācijas Jak-42D sērijveida ražošana. Lidaparāts tika eksportēts uz Ķīnu un Kubu. Pēdējais eksemplārs tika izgatavots 2003. gadā. No 178 izgatavotajiem lidaparātiem 93 ir ekspluatācijā, 35 glabāšanā, 9 cietuši katastrofās. Vidējais vecums ir 22,5 gadi.
If (uzņēmums)

Vēsture

1999. gadā Zviedrijas Skandia, Norvēģijas Storebrand un Somijas Pohjola apvienoja savu nedzīvības apdrošināšanas biznesu kopuzņēmumā. Skandia uzņēmumā ieguva 42 % daļu, Storebrand — 33 % un Pohjola — 25 %. Sākotnēji to paredzēja nosaukt par Newco, bet beigās izvēlējās If (pilns nosaukums If Skadeförsäkring AB). Nosaukums veidots no angļu vārda If ("ja") ar ideju "ja nu kas notiek".
2000. gadā Pohjola izstājās no If grupas, lai turpinātu neatkarīgi darboties nedzīvības apdrošināšanā.
2001. gadā Somijas uzņēmums Sampo no Eiropas Komisijas saņēma atļauju iegādāties Storebrand If akcijas. 2002. gada sākumā Sampo savu īpašumu un nelaimes gadījumu apdrošināšanas uzņēmumu Vakuutusyhtiö Sampo apvienoja ar If, iegūstot 38 % akciju uzņēmumā. 2004. gadā Skandia un Storebrand pārdeva visas tām piederošās If akcijas Sampo, un Sampo Oyj kļuva par If Skadeförsäkring Holding AB (publ) vienīgo akcionāru.
2006. gadā If ieguva atļauju sniegt apdrošināšanas pakalpojumus Krievijā. 2008. gadā If Krievijā iegādājās SOAO Region.

If Latvijā

1998. gada 1. aprīlī Latvijā dibināts Sampo meitas uzņēmums Apdrošināšanas akciju sabiedrība Sampo Latvija, kas nodarbojās ar nedzīvības apdrošināšanu. 2002. gada 4. janvārī, pēc Sampo apdrošināšanas biznesa apvienošanas ar If, uzņēmums pārdēvēts par Apdrošināšanas akciju sabiedrība If Latvia. 2009. gadā If Latvia pārveidota par Igaunijā reģistrētā If P&C Insurance AS Latvijas filiāli.
Karakačani

Karakačani jeb sarakacani (grieķu: Σαρακατσάνοι) ir etniska grupa, kas dzīvo Grieķijas kalnu rajonos — Tesālijā, Maķedonijā (Grieķijas reģionā), Ēpeirā, Peloponēsā, kā arī Bulgārijas dienvidrietumu daļā. Skaits — apmēram 12 000 līdz 30 000. Domājams, ka etniski karakačani varētu būt hetu-luviešu cilšu — vidusdonavas daku, pēcteči.
Karakačani runā īpašā jaungrieķu valodas dialektā, pieder pareizticībai.
Ēriks Stols

Spēlētāja karjera

2003. gada NHL draftā viņu izraudzījās Karolīnas "Hurricanes" ar kopējo otro numuru. 2005.—06. gada sezonā kļuva par komandas rezultatīvāko spēlētāju un kopā ar "Hurricanes" izcīnīja Stenlija kausu. 2009. gadā uzsāka pildīt komandas kapteiņa pienākumus. 2015.—16. gada sezonas otrajā pusē tika aizmainīts uz Ņujorkas "Rangers", savukārt vasarā noslēdza trīs gadu līgumu ar Minesotas "Wild".
Matiāss Jensens

FC Nordsjælland

2015. gada janvārī Jensens noslēdza trīs gadu līgumu ar futbola klubu FC Nordsjælland, un tā paša gada vasarā 19 gadu vecumā viņš tika iekļauts komandas sastāvā. Futbolista debija klubā FC Nordsjælland notika 2015. gada 20. septembrī, aizstājot Emiliano Markondesu spēles pret FC Midtjylland 93. minūtē, kas noslēdzās ar 1-0 uzvaru Jensena kluba labā..
Jensenam bija lielisks 2017./2018. gada sezonas sākums ar 3 rezultatīvām piespēlēm un 3 vārtiem pirmajās piecās līgas spēlēs. Šis panākums nopelnīja viņam kapteiņa titulu nākamajās trīs spēles. 2018. gada sezonas sākumā kluba kapteiņa pensionēšanas dēļ Jensens pastāvīgi kļuva par komandas kapteini pēc 14 gūtajiem vārtiem un 10 rezultatīvajām piespēlēm iepriekšējā gada sniegumā.
Futbolists ieguva Dānijas Futbola asociācijas apbalvojumu "2017. gada talants". Kapteinis kļuva arī par līgas 2017./2018. gada sezonas gada spēlētāju.

Starptautiskā karjera

2018. gada maijā viņš tika iekļauts Dānijas futbola izlases provizoriskajā 35 cilvēku sastāvā 2018. gada FIFA Pasaules kausam Krievijā. Tomēr viņš neiekļuva fināla 23 cilvēku sastāvā.
Odu gimnadēnija

Apraksts

Daudzgadīgs, 25-70 cm augsts lakstaugs. Gumi plakani, šķelti vairākās daļās. Lapas zilganzaļas, lancetiskas, stublāja apakšdaļā diezgan garas, līdz 15 cm. Augstāk esošās lapas šauras un īsas. Ziedkopa blīva. Pieziedlapas violeti zaļas. Ziedi sārti violeti. Lūpa trīsdaivaina, daivas aptuveni vienāda lieluma. Raksturīgs pavedienveidīgs, līdz 2 cm garš, nolīcis piesis (sk. att.). Auglis - stāva, iegarena pogaļa. Latvijā zied jūnijā un jūlijā.

Izplatība

Aug gandrīz visā Eiropā un Āzijas ziemeļu daļā, kā arī Himalajos.

Biotopi

Aug gan sausās, gan mitrās, ekstensīvi izmantojamās pļavās. Sugu apdraud augsnes rekultivēšana, mēslošana un atradņu aizaugšana ar krūmiem vai kokiem.
Aigars Grauba

Dzīvesgājums

Dzimis 1965. gadā Rīgā. Mācījās Kurta Bartela Rīgas 39. vidusskolā, Padomju armijas dienesta laikā spēlēja karavīru ansamblī "Zvaigznīte", kas 1984. gadā viņa vadībā iestudēja latviešu strēlnieku dziesmu programmu. No 1986. līdz 1989. gadam grupas "Jumprava" vokālists, taustiņinstrumentālists un dziesmu autors. 1990. gadā bija filmas "Rokenrols Baltijā" scenārija autors un līdzproducents.
1991.—1993. gadā bija modes teātra izrāžu režisors, piedalījās mākslas filmas "Drosme nogalināt" uzņemšanā (1993). Latvijas Neatkarīgās televīzijas (LNT) galvenais režisors (1996—1998), no 1998. gada filmu producēšanas kompānijas "Platforma filma" un kinostudijas "Cinevilla" direktors un līdzīpašnieks. 
Kopā ar producentu Andreju Ēķi vadīja spēlfilmu "Baiga vasara" (2000) un "Rīgas sargi" (2007), "Sapņu komanda 1935" (2012) un "Nameja gredzens" (2018) uzņemšanu.
Tautas augstskola

Tautas augstskolas bija no 1920. līdz 1940. gadam Latvijā izveidots ārpusskolas izglītības iestāžu tīkls pieaugušajiem iedzīvotāju izglītības līmeņa celšanai. Liels skaits strādnieku jauniešu, kuri pa dienu strādāja rūpnīcās, vakaros izglītojās mākslā, literatūrā, sabiedriskajās zinātnēs. Rīgas Tautas augstskolas organizētājs bija Jānis Aberbergs-Augškalns.

Vēsture

Ideja par Tautas augstskolas dibināšanu radās sociāldemokrātu vidē, lai kompensētu izglītošanās iespēju neesamību nabadzīgākajai iedzīvotāju daļai, jo Pirmā pasaules kara un Latvijas brīvības cīņu laikā un tam sekojošos juku laikos daudzi bija palaiduši garām iespēju izglītoties, daudziem tādas iespējas nebija finansiālu iemeslu dēļ (tēvi un vecākie brāļi karos krituši, jauniešiem bija jāpelna iztiku ģimenei).
Tūlīt pēc Latvijas brīvības cīņu beigām 1920. gadā tika nodibināta Latvijas Tautas universitāte kā vakara mācību iestāde ar humanitāru ievirzi ar nodaļām Rīgā, Cēsīs, Kuldīgā, Jelgavā, Liepājā, Daugavpilī, Siguldā un Rīgas Tautas augstskola ar nodaļām Liepājā, Valmierā, Valkā, Jelgavā. 1928. gadā izveidojās Latgales Tautas universitāte ar centru Rēzeknē un Lauksaimniecības Tautas augstskola Rīgā. Tehniskās zinības varēja apgūt 1933. gadā dibinātajā Krišjāņa Barona Tautas augstskolā.
Pēc Ulmaņa apvērsuma 1934. gadā tika slēgta Rīgas Tautas augstskola, bet pārējās likvidēja pēc Latvijas okupācijas 1940. gadā.
2015. gada UEFA Čempionu līgas fināls

Stadions

Par 2015. gada UEFA Čempionu līgas fināla norises vietu Berlīnes olimpiskais stadions stadions tika izvēlēts 2013. gada 23. maijā UEFA izpildkomitejas sanāksmē Londonā.
Ж

Ж (ж) ir kirilicas burts. Tas ir sastopams daudzos slāvu valodu alfabētos, kur izmanto kirilicu. Šis burts visbiežāk reprezentē balsīgu alveopalatālu berzeni /ʒ/ (latviešu valodā tā izrunā burtu ž) vai balsīgu retrofleksu berzeni /ʐ/. Transkripcijā uz latīņu alfabētu ж tiek attēlots vai nu kā zh vai kā ž.
Ж burta unikods ir U+0416, bet mazā burta ж unikods ir U+0436.
Vilhelms Zigfrīds Štafenhāgens

Dzīvesgājums

Dzimis 1814. gada 27. septembrī Kuldīgā jurista un bibliotekāra Ulriha Gotharda Štafenhāgena un viņa sievas Juliānas, dzimušas Kupferes, ģimenē.
No 1834. gada mācījās Pēterburgas Mākslas akadēmijā, bet slimības dēļ bija spiests mācības pārtraukt. 1846. gadā viņš kļuva par Eduarda Šmita fon der Launica mācekli, no 1847. līdz 1849. gadam viņš studēja Minhenes Mākslas akadēmijā.
No 1850. gada Štafenhāgens bija Jelgavas pilsētas mākslinieks, ar savu zīmējumu albumu "Baltijas skatu kartes" (Album baltischer Ansichten, 1866) viņš kļuva slavens visā Baltijā. Darbs iznāca 3 sējumos.
Kopš 1873. gada viņš dzīvoja savā namā Kuldīgā, kas pazīstams kā Štafenhāgena nams.
Miris 1881. gada 8. janvārī Jelgavā.
Latvijas aizsargājamās jūras teritorijas

Aizsargājamā jūras teritorija ir aizsargājama dabas teritorija. Saskaņā ar Latvijas likumdošanu aizsargājamās jūras teritorijas ir vietas Latvijas Republikas teritoriālajā jūrā, ekskluzīvajā ekonomiskajā zonā vai kontinentālajā šelfā, kuras izveidotas īpaši aizsargājamo biotopu un īpaši aizsargājamo sugu dzīvotņu, kā arī migrējošo putnu nozīmīgu barošanās un ziemošanas vietu aizsardzībai.
Akselerometrs

Akselerometrs ir ierīce, kas mēra relatīvo paātrinājumu (pārslodzi) — starpību starp objekta īsto paātrinājumu un gravitācijas paātrinājumu.
Vienkāršākais akselerometrs veidots kā noteiktas masas objekts, kas iekārts elastīgā iekarē. Masas objekta novirze no sākotnējā stāvokļa rāda paātrinājuma lielumu.
Akselerometrus plaši pielieto transportā, rūpniecībā un zinātnē un citās jomās. Augstas jūtības akselerometri ir iebūvēti inerciālās navigācijas sistēmās un stabilizācijas sistēmās lidaparātos un raķetēs. Akselerometrus izmanto, lai noteiktu un kontrolētu rotējošu iekārtu vibrāciju. Tie ir drošības spilvenu reaģēšanas sistēmas sastāvdaļa. Akselerometri ir iebūvēti daudzos planšetdatoros un ciparu kamerās, lai notiktu to vertikālo stāvokli fotografējot. Tos izmanto soļu skaitītājos.